Diari Oficial de la Generalitat Valenciana


Sumari del DOGV 6582, del 08-08-2011 (2011/7733)

RESOLUCIÓ d'1 de juliol de 2011, del Rectorat de la Universitat de València, per la qual es disposa la publicació de l'acord del Consell de Govern en què s'aprova l'oferta pública d'ocupació per a l'any 2011.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6582

Data del DOGV
:   08-08-2011

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2011/7733


Data del document
:   01-08-2011

Organisme emissor
:   Universitat de València

Tipus de document
:   Resolució

Descriptors 

:   * concurs administratiu

RESOLUCIÓ d'1 de juliol de 2011, del Rectorat de la Universitat de València, per la qual es disposa la publicació de l'acord del Consell de Govern en què s'aprova l'oferta pública d'ocupació per a l'any 2011. [2011/7733]  
El Consell de Govern de la Universitat de València, en la sessió ordinària de 28 de juny de 2011, va aprovar l'oferta pública d'ocupació per a l'any 2011, referida al personal d'administració i serveis de la Universitat de València (ACGUV 167/2011).  
Per la qual cosa, aquest Rectorat, fent ús de les competències que li atribueix l'article 20, en relació amb els articles 2.2 i 75 de la Llei Orgànica 6/2001, de 21 de desembre, d'Universitats, i en compliment del que disposa l'article 70 de la Llei 7/2007, de 12 d'abril, de l'Estatut Bàsic de l'Empleat Públic, l'article 22 del Text Refós de la Llei de la Funció Pública Valenciana, i el que estableixen els articles 90 i 190 dels Estatuts de la Universitat de València, resol:  
  
Primer  
Enviar a publicar al Diari Oficial de la Comunitat Valenciana (DOCV) l'Acord del Consell de Govern 167/2011, que figura com a annex a aquesta resolució.  
  
Segon  
Contra aquesta resolució, que exhaureix la via administrativa, es pot interposar potestativament un recurs de reposició en el termini d'un mes, a partir de l'endemà de la publicació, davant del mateix òrgan que va dictar la resolució, o un recurs contenciós administratiu davant dels òrgans de la jurisdicció contenciosa administrativa de la Comunitat Valenciana en el termini de dos mesos, comptats a partir de l'endemà de la publicació.  
Els recursos contenciosos administratius que s'interposen contra aquesta resolució, seran anunciats en el Diari Oficial de la Comunitat Valenciana (DOCV), a l'efecte d'emplaçaments als possibles interessats.  
  
València, 1 de juliol de 2011.- El rector: Esteban Morcillo Sánchez.  
  
  
ANNEX I  
  
Oferta pública de col·locació referida al personal d'administració i serveis per a l'any 2011.  
1. Contingut de l'oferta de col·locació pública.  
Aquesta oferta pública de col·locació s'emmarca en un període de crisi econòmica que ens obliga, d'una banda, a adaptar-nos als criteris d'austeritat i contenció de la despesa, que marquen les polítiques pressupostàries en les administracions públiques; per altra banda, l'accés a la funció pública és un dret de configuració legal i l'article 10.4 de la Llei 7/2007, de l'Estatut Bàsic de l'Empleat Públic, determina l'obligatorietat d'incloure en l'oferta pública de col·locació les places vacants ocupades per interins en el supòsit previs a la lletra a) de l'apartat 1 de l'esmentat article.  
En aquest context, la Universitat de València, que no va traure oferta de col·locació pública el 2010, fa una oferta de col·locació pública per al 2011 en la qual únicament es convoquen els llocs vacants i consolidats en la plantilla pressupostària de la Universitat, ocupats per personal funcionari interí, nomenat en exercicis anteriors, que no tenen reserva legal, i s'exclouen tant les places vacants que no es troben ocupades, com altres que es troben pendents d'amortitzar. Del total de places oferides, 38 llocs de treball estan ocupats per personal interí des d'abans de 2005.  
Finalment, amb la finalitat de complir amb l'article 23 de la Llei de Pressupostos de l'Estat per a 2011 i l'article 32 de la Llei de Pressupostos de la Generalitat Valenciana en relació amb la limitació del 10% de la taxa de reposició d'efectius, la Universitat de València no està procedint al nomenament d'interins en vacants en aquest exercici 2011, llevat de supòsits excepcionals i inajornables.  
2. Persones amb discapacitat.  
2.1. D'acord amb el que disposa l'Acord del Consell de Govern, de 30 de setembre de 2008 (ACGUV)167/2008), i l'article 55 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, es reservarà una quota no inferior al 7% de les places ofertes per ser cobertes per persones amb discapacitat, sempre que superen els processos selectius i n'acrediten la discapacitat a més de la compatibilitat en l'exercici de les seues funcions.  
2.2. En les proves selectives s'establiran, per a les persones amb discapacitat amb grau de minusvalidesa igual o superior al 33% que ho sol·liciten, les adaptacions i els ajustos raonables necessaris de temps i mitjans per a la seua realització, d'acord amb el que disposa l'Ordre PRE/1822/2006, de 9 de juny, per la qual s'estableixen criteris generals per a l'adaptació de temps addicionals en els processos selectius per a l'accés al treball públic de persones amb discapacitat.  
2.3. En el cas que algun dels aspirants amb discapacitat que s'haguera presentat pel contingent de reserva superara els exercicis i no obtinguera plaça en l'esmentat contingent i la seua puntuació siga superior a l'obtinguda per altres aspirants del sistema d'accés general, aquest serà inclòs pel seu ordre de puntuació en el sistema d'accés general.  
2.4. Les places reservades per a persones amb discapacitat es convocaran conjuntament amb les places ordinàries, tant en la promoció interna com en el torn lliure.  
2.5. La reserva d'aquest torn s'acumularà en aquelles escales en les quals hi haja un major nombre de vacants, per a garantir que s'ofereixen el 7% del total de les places convocades.  
  
3. Composició dels tribunals.  
3.1. La composició dels tribunals i dels òrgans de selecció s'atindrà al que estableix l'article 60 de la Llei 7/2007, de 12 d'abril, de l'Estatut Bàsic de l'Empleat Públic.   
3.2. En aplicació de l'apartat 5.3.1. del I Pla d'Igualtat de la Universitat de València, es garantirà la composició equilibrada en relació al nombre de dones i homes dels tribunals d'aquestes proves selectives.   
3.3. La seua estructura s'ha d'ajustar a la que va ser aprovada pel Consell de Govern de 31 d'octubre de 2007 (ACGUV 182/2007), o qualsevol modificació posterior.  
  
4. Termini per a les convocatòries previstes en l'oferta.  
Seguint el que disposa l'article 70.1 de l'Estatut Bàsic de l'Empleat Públic (EBEP), el termini màxim per a la convocatòria dels processos selectius previstos en aquesta oferta és de dos anys, comptadors a partir de la publicació de l'oferta en el DOCV.  
  
Oferta de treball públic per a l'any 2011  
  
